गीता साहित्य के प्रेमियों को साहित्यिक आनन्द देती है, कर्मवीरों को कर्म करने का उत्साह देती है, ज्ञानियों को ज्ञानगंगा में डुबकी लगाने का अवसर देती है और भक्तों को गीता में भक्ति का रहस्य मिलता है। गीता किसी भी स्थिति में श्रद्धा को नष्ट नहीं होने देती। निराशा के अन्धकार में भटकने वाले मानव के जीवन में गीता आशा का प्रकाश बिखेरती है। हतोत्साही मानव को गीता नवीन प्रकाश देती है। भगवान मेरे साथ हैं, ऐसा मानने वाला मानव कभी निराश नहीं होता। आस्थावान मनुष्यों के लिये गीता मातृतुल्य है। मानव असफल होने पर निराश हो जाता है, लेकिन गीता बताती है कि असफलता सफलता के विरुद्ध नहीं है, बल्कि वह सतत प्रयत्न करने की प्रेरणा देती है। इसलिये मनुष्य को अधिक शक्ति से काम में लगना चाहिये। प्रयत्नशील मानव के जीवन में आने वाली असफलताएँ सफलता का सोपान बनती हैं। निराशावादी मनुष्य गुलाब पर काँटे देखता है, किंतु गीता उसको काँटों में गुलाब देखने की दृष्टि प्रदान करती है।